(6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Portugalsku odporúčania v kontexte európskeho semestra. Rada predovšetkým odporúčala prijať všetky opatrenia potrebné na účinné zvládnutie pandémie, zlepšiť kvalitu verejných financií uprednostňovaním výdavkov podporujúcich rast, posilniť odolnosť systému zdravotnej starostlivosti a zabezpečiť rovnaký prístup ku kvalitnej zdravotnej a dlhodobej starostlivosti. Zároveň odporúčala zlepšiť celkovú úroveň zručností obyvateľstva (s dôrazom na digitálne zručnosti a zvýšenie počtu absolventov v odboroch súvisiacich s vedou, technológiou, inžinierstvom a matematikou), ako aj podporovať kvalitné pracovné miesta a znižovať segmentáciu na trhu práce. Portugalsku tiež odporúčala zlepšiť účinnosť a primeranosť záchranných sociálnych sietí a zaručiť dostatočnú a účinnú sociálnu ochranu a podporu príjmu. Investície odporúčala zamerať na zelenú a digitálnu transformáciu, najmä na inovácie, železničnú dopravu a prístavnú infraštruktúru, nízkouhlíkovú a energetickú transformáciu a rozšírenie prepojení energetických sietí s prihliadnutím na regionálne rozdiely. Rada ďalej odporučila vykonať opatrenia, ktoré zabezpečia prístup podnikov k likvidite v súvislosti s pandémiou, uprednostniť verejné investičné projekty a podnecovať súkromné investície na podporu oživenia hospodárstva. V neposlednom rade odporúčala uskutočniť reformy na zlepšenie podnikateľského prostredia, a to najmä znížiť regulačné a administratívne prekážky vyplývajúce z udeľovania licencií a znížiť regulačné obmedzenia v regulovaných povolaniach, ako aj zvýšiť efektívnosť správnych a daňových súdov a insolvenčných a exekučných konaní. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia v súlade so všeobecnou únikovou doložkou bolo v plnej miere vykonané. Značný pokrok sa dosiahol v súvislosti s odporúčaním vykonať dočasné opatrenia zamerané na zabezpečenie prístupu k likvidite pre podniky, najmä malé a stredné podniky.

(1)Pandémia ochorenia COVID-19 má rušivý vplyv na hospodárstvo Portugalska. V roku 2019 dosahovalo Portugalsko hrubý domáci produkt na obyvateľa (HDP na obyvateľa) na úrovni 67 % priemeru EÚ. Z prognózy Komisie z jari 2021 vyplýva, že reálny HDP Portugalska v roku 2020 klesol o 7,6 % a v období 2020 – 2021 by mal kumulatívne klesnúť o 3,9 %. Medzi dlhodobejšie aspekty s vplyvom na strednodobú hospodársku výkonnosť patrí veľký objem zahraničného, súkromného a verejného dlhu a nízky rast produktivity; navyše nedostatky v oblasti investícií komplikujú zapojenie sa do zelenej a digitálnej transformácie a plné využitie príležitostí, ktoré prinášajú.

(25)Zo simulácie útvarov Komisie vyplýva, že plán má potenciál zvýšiť do roku 2026 HDP Portugalska o 1,5 % až 2,4 %. Portugalský plán obnovy a odolnosti zahŕňa ambiciózny balík reforiem a investícií, ktoré majú riešiť zraniteľnosť krajiny voči otrasom a posilniť jej ekonomickú, inštitucionálnu a sociálnu odolnosť. Reformy, ktoré odstraňujú inštitucionálne prekážky a podporujú hospodársku súťaž, spolu s významnými investíciami do aktívnych politík trhu práce, výskumu, vývoja, inovácií a digitalizácie sa zameriavajú na hlavné príčiny identifikovaných problémov a podľa predpokladov posilnia konkurencieschopnosť a produktivitu krajiny.

(24)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(21)Plán významne prispieva k riešeniu výzvy, ktorú predstavuje zmena klímy. Zahŕňa investície zamerané na výskum a inovácie v oblasti dekarbonizácie výrobných odvetví, ako aj opatrenia na zvýšenie energetickej hospodárnosti budov v súkromnom aj verejnom sektore. Očakáva sa, že plán zvýši udržateľnosť mestskej dopravy posilnením orgánov riadenia verejnej dopravy a investovaním do rozšírenia sietí metra, ako aj ľahkých železničných systémov a systémov rýchlej tranzitnej autobusovej dopravy v metropolitných oblastiach Lisabonu a Porta a nákupu vozidiel s nulovými emisiami do vozových parkov verejnej dopravy. Opatrenia sú zamerané aj na podporu investícií do energie z obnoviteľných zdrojov na pevnine a v najvzdialenejších regiónoch Madeiry a Azorských ostrovov. Významné reformy a investície by mali smerovať na ochranu lesov s cieľom zmierniť vplyv zmeny klímy. Očakáva sa, že v programoch krajinného plánovania a manažmentu krajiny sa navrhne žiaduce krajinné prostredie pre zraniteľné územia, ktoré zvýši ich odolnosť voči rizikám spojeným so zmenou klímy, ako sú najmä požiare na vidieku a strata biodiverzity, a podporí sa udržateľný rast a územná súdržnosť zvýšením priemernej veľkosti poľnohospodárskeho majetku, zmenami využívania pôdy a plánovaním nových hospodárskych činností.

(18)Pokiaľ ide o sociálne výzvy, plán výrazne reaguje na potrebu zlepšiť účinnosť a primeranosť záchranných sociálnych sietí, najmä prostredníctvom reforiem a investícií v oblasti sociálneho bývania a sociálnych služieb so zameraním na starších ľudí, deti a zraniteľné skupiny so zdravotným postihnutím. Takéto reformy a investície predpokladajú schválenie národného plánu bývania a národnej stratégie boja proti chudobe, ako aj podporného programu na prístup k bývaniu prostredníctvom výstavby nových budov alebo obnovy existujúcich obydlí, vytvorenie a obnovu miest v sociálnych zariadeniach, posilnenie domácej a komunitnej starostlivosti, zriadenie tímov sociálnej intervencie v obciach kontinentálneho Portugalska, integrované programy na podporu znevýhodnených komunít v chudobných metropolitných oblastiach a zlepšenie služieb sociálneho zabezpečenia z hľadiska ústretovosti voči používateľovi pomocou digitalizácie.

(16)Plán zahŕňa všestrannú fiškálno-štrukturálnu reformu, ktorá podľa očakávania podstatne zlepší kvalitu a udržateľnosť verejných financií a posilní kontrolu celkových výdavkov, nákladovú efektívnosť a primerané rozpočtovanie. Táto reforma zahŕňa postupné kroky, ktoré by mali viesť k plnohodnotnému a účinnému vykonávaniu zákona o rozpočtovom rámci z roku 2015, na základe ktorého sa preskúmavanie výdavkov verejnej správy stane štrukturálnou črtou každoročného rozpočtového postupu Portugalska, zabezpečí sa následné hodnotenie zvýšenia efektívnosti a posilní sa centralizované obstarávanie. Očakáva sa tiež, že táto reforma posilní finančnú udržateľnosť štátnych podnikov prostredníctvom zavedenia nového modelu analýzy a vykazovania ich finančnej situácie a výkonnosti s cieľom umožniť včasnejšie, transparentnejšie a komplexnejšie monitorovanie. Stanovujú sa v nej aj nástroje plánovania a riadenia, ktoré majú zvýšiť zodpovednosť, ako sú napríklad prepracované manažérske zmluvy s cieľom šíriť postupy riadenia zamerané na výkonnosť. Túto reformu sprevádzajú investície do informačných systémov riadenia verejných financií.

(14)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Portugalska, a to bez ohľadu na skutočnosť, že Portugalsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť strednodobý rozpočtový cieľ v roku 2020 vzhľadom na úľavu súvisiacu s mimoriadnymi udalosťami, na ktoré bola udelená dočasná odchýlka, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou.

(11)Plán vo veľkej miere pokrýva tretí pilier inteligentného, udržateľného a inkluzívneho rastu, pričom k tomuto cieľu priamo prispievajú takmer všetky komponenty. Hospodárska súdržnosť, produktivita a konkurencieschopnosť sú priamo obsiahnuté v takmer všetkých komponentoch plánu a týkajú sa rôznych vzájomne súvisiacich výziev, ako sú napríklad podpora udržateľného rastu a adaptácie na zmenu klímy, univerzálne poskytovanie sociálnych služieb, príspevok k inovácii, novým technológiám a dekarbonizácii, dematerializácia verejných služieb či príspevok k financovaniu podnikov a rozvoju kapitálových trhov. Sociálna a územná súdržnosť tvoria úzko prepojený rozmer, najmä v menej rozvinutých regiónoch Portugalska. Regionálne a miestne orgány sa vyzývajú, aby zohrávali ústrednú úlohu pri poskytovaní rôznych komunitných služieb a aby pritom zabezpečovali široké územné pokrytie, pokiaľ ide o sociálne bývanie, materské školy a starostlivosť o deti v ranom veku a ich vzdelávanie, poskytovanie zdravotnej starostlivosti, služby dlhodobej starostlivosti a centrá sociálnej dennej starostlivosti pre starších ľudí a osoby so zdravotným postihnutím v súlade s Dohovorom OSN o právach osôb so zdravotným postihnutím.

(26)Očakáva sa, že k rastu a zamestnanosti prispejú najmä investície a reformy v oblasti inovácií, vzdelávania (vrátane digitálnych zručností a odbornej prípravy), dekarbonizácie priemyslu, digitalizácie a kapitalizácie podnikov a v oblasti bývania. Medzi ďalšie hlavné oblasti intervencie patrí zdravotná starostlivosť, kultúra, dopravná infraštruktúra, lesné hospodárstvo a vodné hospodárstvo, kvalita a kapacita verejnej správy vrátane riadenia verejných financií, justičné služby a digitalizácia verejných služieb.

(27)V pláne sa predpokladajú významné opatrenia na riešenie dlhodobých sociálnych výziev, ktoré majú veľký vplyv aj na územný rozmer a rozdiely medzi vidiekom a mestom, čím sa posilňuje hospodárska, sociálna a územná súdržnosť a konvergencia v rámci Portugalska a Únie. Týkajú sa potreby zlepšiť reakcieschopnosť a dostupnosť služieb zdravotnej a dlhodobej starostlivosti vzhľadom na rýchle starnutie obyvateľstva a zabezpečiť prístup k cenovo dostupnému a sociálnemu bývaniu. Nedostatky v sociálnej oblasti by sa mali riešiť aj poskytovaním širokej škály sociálnych služieb zameraných na starších ľudí, ľudí so zdravotným postihnutím, národnostné menšiny a migrantov a integrovanými programami na podporu znevýhodnených komunít v chudobných metropolitných oblastiach. Plán by mal posilniť siete verejnej dopravy v mestských oblastiach, čo je osobitne dôležité pre znevýhodnených pracovníkov dochádzajúcich do zamestnania, a upevniť pracovné práva, najmä pokiaľ ide o atypické pracovné zmluvy spojené s digitálnym hospodárstvom. Tieto opatrenia pomôžu pri realizácii akčného plánu Európskeho piliera sociálnych práv schváleného na samite v Porte 7. mája 2021 a očakáva sa, že prispejú k zlepšeniu jednotlivých ukazovateľov sociálneho prehľadu.

(28)Dôležité opatrenia sa zameriavajú na deti a mládež, napríklad opatrenia na zvýšenie kapacity materských škôl a služieb starostlivosti o deti, a pomáhajú vytvárať trvalé kvalitné pracovné miesta pre mladých ľudí. Plán by mal podporiť aj záujem o terciárne vzdelávanie, najmä v disciplínach STEAM, a vytvoriť sieť inštitúcií vysokoškolského vzdelávania, ktoré ponúkajú krátkodobé postgraduálne kurzy. Opatrenia by mali prispieť k integrácii digitálnych technológií do systému základného a stredoškolského vzdelávania s využívaním digitálnych zdrojov v triedach, k digitalizácii vzdelávacieho obsahu alebo vzniku laboratórií so vzdelávacími technológiami, ako sú napríklad programovateľné roboty.

Zásada „výrazne nenarušiť“

(29)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(30)Plán obnovy a odolnosti zabezpečuje, že jednotlivé reformy a investície nespôsobia významné narušenie žiadneho zo šiestich environmentálnych cieľov v zmysle článku 17 nariadenia (EÚ) 2020/852, ktorými sú zmiernenie zmeny klímy; adaptácia na zmenu klímy; udržateľné využívanie a ochrana vodných a morských zdrojov; obehové hospodárstvo; prevencia a kontrola znečisťovania a ochrana a obnova biodiverzity a ekosystémov. Portugalsko poskytlo odôvodnenia v súlade s technickým usmernením Európskej komisie k zásade „výrazne nenarušiť“ (2021/C 58/01). Navrhlo v prípade potreby zaviesť zmierňujúce opatrenia s cieľom zabrániť výraznému narušeniu, čo by sa malo zabezpečiť prostredníctvom príslušných míľnikov.

(31)Osobitná pozornosť sa venuje opatreniam, ktorých vplyv na environmentálne ciele si vyžaduje dôkladnú kontrolu. Komponent 7 (Infraštruktúra) obsahuje štyri opatrenia, ktoré zahŕňajú výstavbu alebo modernizáciu cestnej dopravnej infraštruktúry (RE-C7-I2, I3, I4 a I5). Ako sprievodné opatrenie s cieľom zabrániť výraznému narušeniu plnenia cieľov v oblasti zmiernenia zmeny klímy a prevencie a kontroly znečisťovania zahŕňa portugalský plán obnovy a odolnosti investíciu RE-C7-I0 (Rozšírenie siete na nabíjanie elektrických vozidiel). Jej cieľom je dekarbonizovať cestnú dopravu tým, že do roku 2025 sa zabezpečí 15 000 verejne prístupných nabíjacích staníc pre elektrické vozidlá. Podobne aj v prípade vodohospodárskych opatrení v komponente 9 (Vodné hospodárstvo) (TC-C9-I1 a I2), ktoré zahŕňajú výstavbu priehrady a odsoľovacieho zariadenia a opatrenia zamerané na zavlažovanie a odber vody, by Portugalsko malo ďalej zabezpečiť, že nedôjde k žiadnemu výraznému narušeniu životného prostredia, a to zrealizovaním akýchkoľvek výsledkov a podmienok, ktoré vyplynú z posudzovania vplyvov na životné prostredie vo vzťahu k týmto opatreniam, v súlade s právnymi predpismi EÚ z oblasti životného prostredia vrátane rámcovej smernice o vode (2000/60/ES). Cieľom je najmä zabrániť významnému vplyvu na príslušné vodné útvary, ktorý by ohrozil alebo oddialil cieľ dosiahnuť dobrý stav alebo potenciál. Takisto sa tým zabezpečí, aby opatrenia nemali negatívny vplyv na chránené biotopy a druhy, ktoré priamo závisia od príslušných vodných útvarov.

Príspevok k zelenej transformácii vrátane biodiverzity

(32)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 37,9 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na rok 2030.

(33)Očakáva sa, že reformy a investície významne prispejú k dosiahnutiu cieľov Portugalska v oblasti dekarbonizácie a energetickej transformácie, ako sa stanovuje v národnom energetickom a klimatickom pláne do roku 2030 (NECP 2030) a v pláne uhlíkovej neutrality do roku 2050, čím zároveň prispejú aj k cieľom Únie v oblasti klímy. Opatrenia prispievajúce ku klimatickému cieľu sú zahrnuté do šestnástich komponentov a opatrenia prispievajúce k environmentálnym cieľom vrátane biodiverzity sú zahrnuté tiež do šestnástich komponentov. Predpokladá sa zlepšenie biodiverzity najmä vďaka kvalitnejšiemu obhospodarovaniu lesov a riešeniu problému rozsiahlych oblastí s neobhospodarovanými monokultúrami a vysokým rizikom požiarov, ako aj vďaka podpore udržateľného modrého hospodárstva. Realizácia navrhovaných opatrení bude mať podľa všetkého trvalý vplyv, a to najmä tým, že prispeje k zelenej transformácii, posilneniu biodiverzity a ochrane životného prostredia.

(34)Veľkú časť príspevku v oblasti klímy tvoria intervencie v oblasti energetickej efektívnosti. Ďalšie významné príspevky v oblasti klímy alebo životného prostredia predstavujú investície do udržateľnej mestskej dopravy alebo na adaptáciu na zmenu klímy a predchádzanie zmene klímy. K plneniu cieľov v oblasti klímy a životného prostredia prispievajú aj výskumné a inovačné procesy so zameraním na nízkouhlíkové hospodárstvo, odolnosť a adaptáciu na zmenu klímy, ako aj opatrenia v oblasti lesného hospodárstva a vodného hospodárstva. Cieľom reforiem je podporiť dekarbonizáciu priemyslu, rozvoj udržateľnejších výrobných procesov a zlepšenie plánovania dopravy.

Príspevok k digitálnej transformácii

(35)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, pri ktorých sa predpokladá, že do značnej miery (hodnotenie A) účinne prispejú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 22,1 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241.

(36)Opatrenia prispievajúce k digitálnemu cieľu obsahuje celkovo štrnásť komponentov so širokým prierezovým prístupom, pričom digitálnej transformácii sú priamo venované štyri komponenty. V oblastiach digitalizácie podnikov a zabezpečovaní digitálnych zručností sa plánujú značné reformy a investície. Ďalšie významné reformy a investície sú zamerané na digitalizáciu verejnej správy, súdnictva a riadenia verejných financií. Ďalšie investície sú určené na digitalizáciu konkrétnych sektorov, ako je napríklad primárne a sekundárne školstvo, zdravotníctvo, kultúra a obhospodarovanie lesov.

(37)Okrem toho, že tieto investície prispievajú k prechodu na digitálne technológie, riešia aj problémy súvisiace s úrovňou zručností obyvateľstva, najmä s digitálnou gramotnosťou dospelého obyvateľstva a s potrebou prispôsobiť zručnosti meniacim sa potrebám trhu práce. Investície zároveň pomôžu riešiť výzvy týkajúce sa rovnakého prístupu k digitálnym technológiám, ako aj kvalitného vzdelávania a odbornej prípravy.

(38)Očakáva sa, že reformy a investície súvisiace s digitalizáciou, ktoré sú zahrnuté do plánu obnovy a odolnosti, budú mať trvalý vplyv, a to predovšetkým na digitálnu transformáciu verejnej správy krajiny, na systém súdnictva, sociálne služby, podnikateľskú štruktúru, úroveň zručností obyvateľstva a na celoštátne a regionálne zdravotnícke služby.

Trvalý vplyv

(39)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Portugalsko do značnej miery (hodnotenie A) trvalý vplyv.

(40)V pláne sa uvádzajú štrukturálne zmeny v oblasti verejnej správy, bývania, kapitalizácie podnikov a inovácií, systému súdnictva, vysokoregulovaných povolaní a digitalizácie verejnej správy. V mnohých prípadoch sú opatrenia v rámci rôznych komponentov plánu navrhnuté tak, aby zvýšili úroveň digitalizácie príslušných inštitúcií, ktorá bude mať podľa všetkého trvalý vplyv na kvalitu služieb a podnikateľské prostredie.

(41)V oblasti investícií sa očakáva trvalá štrukturálna zmena vďaka zriadeniu, kapitalizácii a rozšíreniu mandátu národnej podpornej banky Banco Português de Fomento. Očakáva sa, že navrhované zvýšenie kapitalizácie banky uľahčí prístup k financiám, najmä pre MSP postihnuté krízou, a dlhodobo podporí konkurencieschopnosť a tvorbu pracovných miest. Medzi ďalšie kľúčové ciele politiky patrí transfer znalostí a technológií do podnikov, diverzifikácia produktov a služieb a dosiahnutie investícií do výskumu a vývoja vo výške 3 % HDP do roku 2030. V neposlednom rade tiež investície a politiky zamerané na dekarbonizáciu priemyslu majú za cieľ zlepšiť energetickú efektívnosť priemyslu a znížiť podiel dovozu v portugalskom hospodárstve, čím sa zlepší konkurencieschopnosť a rastový potenciál krajiny a zároveň sa prispeje k plneniu cieľov v oblasti klímy.